ลิโอเนล เมสซิ

ลิโอเนล อันเดรส เมสซิ (สเปน: Lionel Andrés Messi;; เกิด 24 มิถุนายน ค.ศ. 1987) เป็นนักฟุตบอลชาวอาร์เจนตินา ปัจจุบันเล่นในตำแหน่งกองหน้าและปีกขวาให้แก่อินเตอร์ไมแอมี สโมสรในเมเจอร์ลีกซอกเกอร์ และทีมชาติอาร์เจนตินา เขามักถูกมองว่าเป็นผู้เล่นที่ดีที่สุดในโลก และได้รับการยอมรับอย่างกว้างขวางว่าเป็นหนึ่งในผู้เล่นที่ยิ่งใหญ่ที่สุดตลอดกาล เมสซิได้รับรางวัลบาลงดอร์มากที่สุด 8 สมัย และรางวัลรองเท้าทองคำ 6 สมัย รวมทั้งรางวัลนักฟุตบอลชายยอดเยี่ยมของฟีฟ่า 8 สมัยซึ่งเป็นสถิติสูงสุดเช่นกัน เมสซิเป็นเจ้าของสถิติสำคัญได้แก่: เป็นผู้ทำประตูมากที่สุด (474 ประตู), แฮตทริกมากที่สุด (36 ครั้ง), และแอสซิสต์มากที่สุด (192 ครั้ง) ในลาลิกา, ทำแฮตทริกมากที่สุด (8 ครั้ง) ในยูฟ่าแชมเปียนส์ลีก, เป็นผู้เล่นที่ลงสนามมากที่สุด (39 นัด), ทำแอสซิสต์มากที่สุด (18 ครั้ง) และมีส่วนร่วมกับประตูมากที่สุด (34 ประตู) ในโกปาอเมริกา, เป็นผู้เล่นที่ลงสนามมากที่สุด (26 นัด) และมีส่วนร่วมกับประตูมากที่สุด (21 ประตู) ในฟุตบอลโลกรอบสุดท้าย, เป็นผู้เล่นชายชาวอเมริกาใต้ที่ลงสนามมากที่สุด (191 นัด) และทำประตูในนามทีมชาติมากที่สุด (112 ประตู) และเป็นผู้เล่นที่ทำประตูให้กับสโมสรใดสโมสรหนึ่งมากที่สุด (672 ประตูกับบาร์เซโลนา) เมสซิลงเล่นให้กับบาร์เซโลนายาวนาน 17 ฤดูกาล และเป็นผู้เล่นที่ประสบความสำเร็จมากที่สุดของสโมสร เขาถือเป็นนักฟุตบอลที่ประสบความสำเร็จมากที่สุดในประวัติศาสตร์ โดยชนะเลิศถ้วยรางวัล 45 รายการซึ่งรวมถึงแชมป์ลีกสูงสุด 12 สมัย, ยูฟ่าแชมเปียนส์ลีก 4 สมัย, ฟุตบอลโลก 1 สมัย และโกปาอเมริกา 2 สมัย เขามีจุดเด่นในด้านการทำประตูและการสร้างสรรค์เกม เมสซิทำประตูในการแข่งขันมากกว่า 850 ประตูและแอสซิสต์มากกว่า 380 ครั้งตลอดอาชีพ
เมสซิเกิดและเติบโตในโรซาริโอ ก่อนจะย้ายไปสเปนเพื่อร่วมทีมบาร์เซโลนาในวัยเพียง 13 ปี เขาได้ลงเล่นในการแข่งขันครั้งแรกในวัย 17 ปี ในเดือนตุลาคม ค.ศ. 2004 เขาสถาปนาตนเองเป็นผู้เล่นศูนย์กลางของสโมสรภายในอีกสามปีถัดมา และในฤดูกาล 2008–09 เขาพาบาร์เซโลนาคว้าแชมป์รายการใหญ่ 3 รายการในปีเดียวกัน และคว้ารางวัลบาลงดอร์สมัยแรกในวัย 22 ปีในปีนั้น ก่อนจะคว้ารางวัลได้อีกสามสมัยติดต่อกัน ทำสถิติผู้เล่นคนแรกที่คว้าบาลงดอร์ 4 สมัยติดต่อกัน ในฤดูกาล 2011–12 เขาทำสถิติยิงประตูในลาลิกาและเกมยุโรปมากที่สุดต่อหนึ่งฤดูกาล และได้กลายเป็นผู้ทำประตูสูงสุดตลอดกาลของสโมสร เมสซิคว้าอันดับสองในการประกาศรางวัลบาลงดอร์อีกสองฤดูกาลติดต่อกัน เป็นรองเพียงคริสเตียโน โรนัลโด คู่แข่งสำคัญ ก่อนจะกลับสู่ฟอร์มการเล่นที่ดีที่สุดในฤดูกาล 2014–15 โดยกลายเป็นผู้ทำประตูสูงสุดตลอดกาลในลาลิกา และพาบาร์เซโลนาชนะเลิศ 3 รายการใหญ่ได้เป็นครั้งที่สอง ส่งผลให้เขารับรางวัลบาลงดอร์สมัยที่ 5 เมสซิรับหน้าที่เป็นกัปตันทีมตั้งแต่ ค.ศ. 2018 และคว้าบาลงดอร์สมัยที่ 6 ในปี 2019 ตลอดระยะเวลาที่อยู่กับทีม เขากลายเป็นผู้เล่นที่ประสบความสำเร็จมากที่สุดในประวัติศาสตร์สโมสรด้วยถ้วยรางวัล 34 ใบซึ่งรวมถึงลาลิกา 10 สมัยและยูฟ่าแชมเปียนส์ลีก 4 สมัย ปัญหาทางการเงินของสโมสรขัดขวางการต่อสัญญาของเขา ส่งผลให้เมสซิต้องย้ายร่วมทีมปารีแซ็ง-แฌร์แม็งในเดือนสิงหาคม ค.ศ. 2021 โดยคว้าแชมป์ฟุตบอลลีกเอิงสองสมัย และย้ายร่วมทีมอินเตอร์ไมแอมีในเดือนกรกฎาคม ค.ศ. 2023 คว้าแชมป์ฟุตบอลลีกคัพได้ในเดือนต่อมา
ในการแข่งขันระดับทีมชาติ เมสซิครองสถิติลงเล่นมากที่สุดและทำประตูตลอดกาลให้ทีมชาติอาร์เจนตินา ในระดับเยาวชน เขาพาอาร์เจนตินาชนะเลิศฟุตบอลโลกเยาวชน 2005 พร้อมคว้ารางวัลลูกบอลทองคำและรองเท้าทองคำของการแข่งขัน ต่อมา เขาพาทีมชาติคว้าเหรียญทอง โอลิมปิกฤดูร้อน 2008 เขาเป็นผู้เล่นที่มีรูปร่างเล็กและถนัดเท้าซ้าย และมักถูกเปรียบเทียบกับตำนานรุ่นพี่ร่วมทีมชาติอย่างดิเอโก มาราโดนา ผู้ยกย่องให้เมสซิเป็นทายาทตำนานคนถัดไป หลังจากลงเล่นนัดแรกให้ทีมชาติชุดใหญ่ในเดือนสิงหาคม ค.ศ. 2005 เขากลายเป็นผู้เล่นชาวอาร์เจนตินาที่อายุน้อยที่สุดที่ลงเล่นและทำประตูได้ในฟุตบอลโลก ใน ค.ศ. 2006 เขาได้รับรางวัลดาวรุ่งยอดเยี่ยมประจำการแข่งขันในโกปาอาเมริกา 2007 และรับหน้าที่เป็นกัปตันทีมชาติในเดือนสิงหาคม ค.ศ. 2011 จากนั้นเขาพาอาร์เจนตินาเข้าชิงชนะเลิศถึง 3 รายการ ได้แก่ ฟุตบอลโลก 2014, โกปาอาเมริกา 2015 และ 2016 แต่ทำได้เพียงรองแชมป์ทั้งหมด ส่งผลให้เขาประกาศเลิกเล่นทีมชาติใน ค.ศ. 2016 ก่อนจะกลับมาช่วยให้ทีมผ่านเข้าไปเล่นรอบสุดท้ายฟุตบอลโลก 2018, พาทีมจบอันดับ 3 ในโกปาอาเมริกา 2019 และชนะเลิศโกปาอาเมริกา 2021 ยุติช่วงเวลา 28 ปีที่อาร์เจนตินาไม่ชนะเลิศถ้วยรางวัลใด พร้อมคว้ารางวัลผู้เล่นทรงคุณค่าและรองเท้าทองคำ และรับรางวัลบาลงดอร์สมัยที่ 7 ตามด้วยการพาทีมชนะเลิศการแข่งขันฟินาลิสซิมา 2022 และฟุตบอลโลก 2022 นับเป็นแชมป์โลกสมัยที่ 3 ของทีมและครั้งแรกในรอบ 36 ปี เมสซิได้รับรางวัลผู้เล่นทรงคุณค่าฟุตบอลโลกเป็นครั้งที่ 2 และครองสถิติลงเล่นฟุตบอลโลกมากที่สุด 26 นัด ตามมาด้วยบาลงดอร์สมัยที่ 8 ก่อนจะพาทีมชนะเลิศโกปาอเมริกา 2024
เมสซิเป็นหนึ่งในนักกีฬาที่มีชื่อเสียงและมีรายรับมากที่สุดในโลก เขาได้รับการสนับสนุนจากอาดิดาสตั้งแต่ ค.ศ. 2006 ฟร็องส์ฟุตโบล เปิดเผยว่า เขาเป็นผู้เล่นที่มีค่าเหนื่อยแพงที่สุดต่อปีถึง 5 ครั้งจาก 6 ปีในช่วง ค.ศ. 2009–2014 และ ฟอบส์ จัดอันดับให้เขาเป็นนักกีฬาที่มีค่าจ้างสูงที่สุดใน ค.ศ. 2019, 2022 นอกจากนี้ ไทม์ 100 จัดอันดับให้เขาเป็นหนึ่งในบุคคลทรงอิทธิพลที่สุดของโลกใน ค.ศ. 2011, 2012 และ 2023 และรางวัลนักกีฬาโลกแห่งปีของลอเรียสใน ค.ศ. 2020 ถือเป็นนักฟุตบอลและนักกีฬาประเภททีมคนแรกที่ได้รับรางวัลนี้ รวมทั้งได้รับการคัดเลือกโดยฟร็องส์ฟุตโบลให้มีชื่อในบัลลงดอร์ดรีมทีมหรือ 11 ผู้เล่นยอดเยี่ยมตลอดกาล ในปีเดียวกันนั้นเขายังกลายเป็นนักฟุตบอลคนที่สองที่ทำรายได้ตลอดอาชีพเกิน 1 พันล้านดอลลาร์ ต่อมาใน ค.ศ. 2023 ไทม์ยกย่องให้เมสซิเป็นนักกีฬายอดเยี่ยมประจำปี และใน ค.ศ. 2024 เมสซิรับเหรียญอิสรภาพประธานาธิบดีจากประธานาธิบดีสหรัฐ และก่อตั้ง Más+ แบรนด์เครื่องดื่มกีฬาและเครื่องดื่มชูกำลังสัญชาติอเมริกัน และก่อตั้งบริษัท 525 โรซาริโอ บริษัทผลิตภาพยนตร์และรายการโทรทัศน์ในอาร์เจนตินา